**OBJEKTOVÉ UČENIE V MÚZEU**

MÚZEJNÝ PROJEKT MIMOŠKOLSKÉHO INTERAKTÍVNEHO VZDELÁVANIA FORMOU OBJEKTOVÉHO UČENIA V MÚZEU „KU KOREŇOM, TRADÍCIÁM, HODNOTÁM...“

**ČO TO JE OBJEKTOVÉ UČENIE V MÚZEU ?**

Projekt objektového učenia pre školy vo Vihorlatskom múzeu v Humennom pod názvom ku Koreňom, tradíciám, hodnotám...ponúka materským školám, základným školám a stredným školám možnosť zapojiť sa do netradičných interaktívnych vzdelávacích cyklov.

 V atraktívnom múzejnom prostredí − v  expozičných a výstavných priestoroch renesančného kaštieľa a v areáli Expozície ľudovej architektúry a bývania (skanzene) Vihorlatského múzea v Humennom prebiehajú v rámci výuky prednáškové stretnutia, diskusie, projekcie filmov, besedy, tvorivé dielne, edukačné hry a aktivity zamerané na rozširovanie a upevňovanie poznatkov v oblasti regionálnej histórie, environmentálnej výchovy, etnografie a ochrany kultúrneho dedičstva, umenia a záujmových aktivít.

**PREČO JE VZDELÁVANIE V MÚZEU JEDINEČNÉ?**

 Vzdelávacie podujatia vo Vihorlatskom múzeu v Humennom sú zamerané na synergické spájanie objektového učenia prostredníctvom zbierkových predmetov a vzdelávania v autentických priestoroch múzea. Zaujímavým spôsobom komunikované informácie v netradičnom prostredí poskytujú žiakom množstvo nových informácií, podnetov a netradičných zážitkov

**ČO JE PODSTATOU OBJEKTOVÉHO UČENIA ?**

 Vzdelávací potenciál múzeí posilňujú o významný rozmer práve jeho autentické zbierky, ktoré tvoria základ múzejného prostredia - majú vysokú výpovednú hodnotu, pre žiakov sú zaujímavé svojou názornosťou a zážitkovosťou. Fundamentom múzejných zbierok je ich muzeálna hodnota nesúca v sebe historickú pravosť.

**AKO A KDE PREBIEHA VZDELÁVANIE V MÚZEU?**

 Vzdelávanie v múzeu je koncipované ako cyklus doplnkových tematických programov klasického školského vyučovania, avšak v autentických priestoroch múzejných expozícií. Jednotlivé vzdelávacie aktivity prebiehajú formou prednáškových cyklov, tvorivých aktivít, pracovných listov, videoprojekcie filmov, diskusií, besied a tematických, hraných komentovaných prehliadok múzejných výstav a expozícií.

 Vzdelávacie programy prebiehajú v budove Vihorlatského múzea v Humennom v objekte renesančného kaštieľa − v špecializovanej múzejnej učebni, prednáškovej miestnosti, alebo koncertnej sále múzea, v múzejných expozičných priestoroch v umeleckohistorickej expozícii, sakrálnej expozícii, prírodovednej expozícii, v galerijných priestoroch Galerijnej siene Oresta Dubaya) a podľa okolností aj v areáli skanzenu.

**AKO SA TVORÍ OBSAH VZDELÁVACEJ HODINY V MÚZEU ?**

 Vzdelávanie v múzeu pripravujú odborní pracovníci múzea v spolupráci s externými odbornými garantmi príslušných spoločenských a prírodných vied. Mimoškolské vzdelávacie programy sú pripravované počas školského roka od septembra do mája podľa výberu príslušných pedagógov. Školy si prostredníctvom pedagógov v jednotlivých predmetoch môžu vybrať témy z múzejnej ponuky alebo požiadať múzeum o prípravu vyučovacej hodiny podľa požiadaviek školy. Výber jednotlivých tém korešponduje s vyučovacími osnovami jednotlivých ročníkov na základných a stredných školách a zohľadňuje aj výchovno-vzdelávací plán predškolských zariadení.

**V AKÝCH PREDMETOCH PREBIEHA OBJEKTOVÉ UČENANIE NA PÔDE MÚZEA?**

 Vihorlatské múzeum poskytuje možnosti objektového vyučovania pre žiakov všetkých typov a stupňov škôl v predmetoch: dejepis − staršie a novšie dejiny a regionálne dejiny, biológia a environmentálne aktivity, občianska výchova, etická výchova, umenie a kultúra, osvetová a záujmová činnosť. Pedagógovia a odborní pracovníci múzea si jednotlivé témy a formy vzdelávania počas roka môžu flexibilne upravovať.

**AKÉ SÚ PODMIENKY ÚČASTI NA VZDELÁVACÍCH HODINÁCH V MÚZEU?**

● Záujem o vzdelávaciu hodinu v expozičných priestoroch alebo v špecializovanej učebni Vihorlatského múzea v Humennom v objekte kaštieľa je potrebné ohlásiť päť dní vopred u konkrétneho lektora (alebo podľa zverejnených inštrukcii v prípade aktuálne ponúkaných tém u konkrétneho lektora).

● Záujem o tvorivé dielne v skanzene je potrebné ohlásiť desať dní vopred (alebo podľa zverejnených inštrukcii v prípade aktuálne ponúkaných tém) u konkrétneho lektora.

● Vzdelávacie hodiny v múzeu so sprievodným programom (prehliadka expozície, výstavy, edukačné cvičenia, hry, diskusia/podľa dohody s pedagógom) trvajú v rozmedzí 60 − 90 minút alebo podľa výberu pedagógov (v prípade žiakov materských škôl 30 − 60 minút alebo podľa dohody).

● Ako vstupné sú akceptovateľné aj kultúrne poukazy. Vstupné zahŕňa komentovanú prehliadku expozície alebo výstavy, tematický výklad lektora, edukačné cvičenia, hry, diskusia/podľa dohody s pedagógom).

● Výuková hodina prebieha v expozičných priestoroch alebo v špecializovanej učebni Vihorlatského múzea v Humennom v objekte kaštieľa alebo v areáli expozície ľudovej architektúry a bývania (skanzene).

**INFORMÁCIE A KONTAKT:**

**E-mail:** **marketing@muzeumhumenne.sk**

**sekretariat1@muzeumhumenne.sk**

 **Tel. č.: 0911 209 294, 057 775 22 40**

[**www.muzeumhumenne.sk**](http://www.muzeumhumenne.sk)

**Kontakt na konkrétnych lektorov**

**je priradený ku každej tematickej oblasti múzejnej ponuky.**

**ĎAKUJEME, ŽE SA V MÚZEU RADI UČÍTE**